LP’s gewaarsku oor oproerigheid oor kospryseArgieffoto (Foto: beeki, Pixabay) Graan SA het gesê die land kan moontlik oproerigheid oor kospryse te wagte wees weens die voortslepende droogtetoestande in die land. “Suid-Afrikaners moet hulself staal vir ŉ moeilike jaar, aangesien die land miljoene ton graan sal moet invoer as gevolg van kleiner oeste weens die droogte,” het Jannie de Villiers, uitvoerende hoof van Graan SA, Vrydag gesê. “Ons het ŉ studie gedoen oor dit wat in 2007/2008 in die wêreld gebeur het waar die Arabiese Lente plaasgevind het. Daar word ondersoek ingestel oor die verband tussen hoë kospryse en voedselonluste. Daar is ŉ groot moontlikheid dat dit in Suid-Afrika kan gebeur,” het De Villiers bygevoeg. “Wanneer ons kyk na dit wat met kospryse gebeur, dat dit noemenswaardig kan verhoog, is daar ŉ moontlikheid dat die publiek in opstand gaan kom daarteen.” Volgens Graan SA is die grootste uitdaging vir 2016 om genoeg kos in die land in te bring. Suid-Afrika se departement van landbou voorspel dat Suid-Afrika nagenoeg 3.8 miljoen ton mielies gaan moet invoer. “Die 3.8 miljoen ton [van moontlike invoere] is gebaseer op ŉ oes van ongeveer 7.4 miljoen ton [plaaslik], en aangesien dit nie gereën het nie, is die 7.4 miljoen ton dalk baie optimisties,” het De Villiers verduidelik. “Die probleem vir 2017 is dat die boere moontlik nie kan plant wanneer die reën kom nie, want hulle gaan moontlik nie die kontant hê om dit te doen nie.” Hy het gesê die landboubedryf, die regering en bedryfshoofde moet beplan hoe die armes teen die verwoestende effek van die droogte beskerm gaan word, veral teen hoë kospryse. “Kos gaan duur wees. Daar is baie mense wat dit nie kan bekostig nie, en hulle gaan in die moeilikheid kom en ons gaan ŉ voedselsekuriteitnet moet span om hulle te help.” Buiten mielies, sal ander grane ook ingevoer moet word. Na beraming sal 2 miljoen ton koring, 900 000 ton rys, 300 000 ton sojabone, 100 000 ton sonneblomsade, 60 000 ton gars en 20 000 ton grondboontjies ingevoer moet word.